«Nación» y «provincia» nun son categoríes hestóriques inmutables, sinon categoríes que dependiendo del especificu marcu históricu y xeográficu nel que mos centremos pueden alagamar un significáu non menos especificu. Por exemplu el términu «nación» na Edá Moderna solía equivalir a «llugar de nacimientu» o «grupu de xente d'orixe común» (xeográficu, llingüísticu, racial, etc.) siendo asina aplicáu a mui diverses colectividaes, mientres que tres la Revolución Francesa la «nación» va a identifícase col conxuntu de ciudadanos que comparten Estáu y col nuevu modelu d'Estáu que surde cola sociedá capitalista. Asína, como esplica l'hestoriador Faustino Zapico («La concreición n'Asturies del Estáu lliberal español», en N'AST. Cartafueyos d'ensayu, nº 2, Asociación Cultural N'Ast, 2008): «Si pa los escritores hasta'l sieglu XVIII Asturies (…) yera un país -espaciu xeográficu definíu y estremáu de los vecinos- y una provincia -unidá política con instituciones- y en delles ocasiones una nación -territoriu con personalidá ya historia definíes-, a lo llargo del XIX pasa a ser una provincia -unidá alministrativa- integrada nel país o nación españoles, y a lo cabero'l sieglu una rexón». (más…)